*Prijedlog*

Temeljem članka 113. Zakona o gospodarenju otpadom (NN 84/21) i članka 33. Statuta Grada Velike Gorice (Sl. glasnik GVG 01/21) Gradsko Vijeće Grada Velike Gorice na svojoj \_\_\_\_\_\_ sjednici održanoj dana \_\_\_\_\_\_\_2022. godine, donosi

**O D L U K U**

**o sprječavanju odbacivanja otpada u okoliš na području Grada Velike Gorice**

**I. OPĆE ODREDBE**

**Članak 1.**

Ovom odlukom propisuju se:

* mjere sprječavanja nezakonitog odbacivanja otpada u okoliš
* mjere uklanjanja nezakonito odbačenog otpada u okoliš
* kazne za odbacivanje otpada u okoliš.

**Članak 2.**

Nezakonitim odbacivanjem otpada smatra se otpad odbačen na način protivan pozitivnim propisima Republike Hrvatske, a posebno:

* krupni (glomazni) otpad ostavljen na javnoj površini
* opasni i građevinski otpad odbačen u okoliš ili na javnim površinama
* svaki otpad koji nije odložen u skladu s Odlukom o načinu pružanja javne usluge sakupljanja komunalnog otpada na području Grada Velike Gorice i Odlukom o komunalnom redu
* svaki drugi otpad odbačen u okoliš.

**II. MJERE SPRJEČAVANJA NEZAKONITOG ODBACIVANJA OTPADA**

**Članak 3.**

Mjere sprječavanja nezakonitog odbacivanja otpada su:

1. uspostava sustava za zaprimanje obavijesti o nezakonito odbačenom otpadu;
2. uspostava sustava evidentiranja lokacija odbačenog otpada;
3. redoviti nadzor područja Grada;
4. postavljanje znakova upozorenja i sustava video nadzora;
5. informativne aktivnosti u svezi gospodarenja otpadom;
6. kontrola zbrinjavanja otpada od rušenja objekata i gradnje građevina;
7. kontrola sakupljanja i zbrinjavanja otada od strane ovlaštenih i neovlaštenih subjekata.

*Sustav za zaprimanje obavijesti o nezakonito odbačenom otpadu*

**Članak 4.**

Sustav za zaprimanje obavijesti o nezakonito odbačenom otpadu uspostavljen je:

* putem web stranice [www.gorica.hr](http://www.gorica.hr) u za to posebno označenoj rubrici ''Prijava divljeg odlagališta otpada'', s priloženim obrascem prijave, koju je dužno na svojim web stranicama održavati i komunalno društvo koje na području Grada pruža javnu uslugu sakupljanja i prijevoza komunalnog otpada;
* putem pristupa aplikaciji ''Evidencija lokacija odbačenog otpada'' (ELOO) <https://eloo.haop.hr/public/>;
* putem elektroničke pošte na adresu [zastita-okolisa@gorica.hr](mailto:zastita-okolisa@gorica.hr) i/ili [komunalno.redarstvo@gorica.hr](mailto:komunalno.redarstvo@gorica.hr);
* predajom pisane prijave (u slobodnoj formi ili na obrascu o nezakonito odbačenom otpad koji se može preuzeti u nadležnom upravnom odjelu Grada), u pisarnici Grada ili putem pošte na adresu: Grad Velika Gorica, Trg kralja Tomislava 34, 10410 Velika Gorica.

*Sustav evidentiranja lokacija odbačenog otpada*

**Članak 5.**

Sustav evidentiranja lokacija odbačenog otpada uspostavlja se sukladno zakonskim propisima putem nadležnog upravnog odjela koji vodi Evidenciju lokacija onečišćenih otpadom na području Grada Velike Gorice.

U Evidenciju iz stavka 1. ovog članka unose se podaci o lokacijama onečišćenih otpadom, vrsti odbačenog otpada, procijenjenoj količini odbačenog otpada te poduzetim mjerama u cilju sanacije lokacije onečišćene odbačenim otpadom i zbrinjavanja odbačenog otpada.

Evidencija iz stavka 1. ovog članka na odgovarajući način vodi se i kroz aplikaciju ELOO koja predstavlja višekorisnički sustav za prijavu i pregled odbačenog otpada, radi evidentiranja statusa postupanja komunalnog redara po pojedinoj prijavi.

Evidencija lokacija onečišćenih otpadom na području Grada Velike Gorice uskladit će se s aplikacijom za evidenciju lokacija odbačenog otpada koji je sastavni dio Informacijskog sustava gospodarenja otpadom Republike Hrvatske iz stavka 3. ovog članka.

*Redoviti nadzora područja Grada*

**Članak 6.**

Redoviti nadzor svih lokacija unesenih u Evidenciju iz članka 5. ove Odluke provodi nadležni upravni odjel Grada nadležan za zaštitu okoliša najmanje dvaput godišnje, u rano proljeće i kasnu jesen. O obavljenom nadzoru sastavlja se zapisnik.

Ukoliko je tijekom redovitog nadzora iz stavka 1. ovog članka uočeno nezakonito odbacivanje otpada, zapisniku se prilaže i foto-dokumentacija lokacije onečišćene otpadom čiji se podaci unose u Evidenciju iz članka 5. ove Odluke.

Zapisnici iz stavka 1 i 2. ovog članka dostavljaju se komunalnom redarstvu radi evidencije i poduzimanja zakonom i ovom Odlukom propisanih mjera u cilju sanacije predmetnih lokacija.

*Postavljanje znakova upozorenja i sustava video nadzora*

**Članak 7.**

U slučaju evidentiranja lokacija na kojima je uočeno učestalo odbacivanje otpada u okoliš, preporuča se provesti pojačane mjere sprječavanja nezakonitog odbacivanja otpada postavom znakova upozorenja o zabrani odbacivanja otpada, uspostavom sustava video nadzora, postavljanjem fizičkih barijera pristupu određenoj lokaciji te učestalijim nadzorom na lokaciji.

Postavljanje fizičkih barijera iz stavka 1. ovog članka odobrava upravni odjel Grada nadležan za poslove prometa na zahtjev komunalnih redara.

Fizičke barijere iz stavka 1. ovog članka mogu biti žičane ograde, betonski blokovi i druge slične prepreke.

*Informativne aktivnosti u svezi gospodarenja otpadom*

**Članak 8.**

Grad Velika Gorica osigurava provedbu edukativno-informativnih aktivnosti u svezi gospodarenja otpadom na svojem području:

* održavanjem mrežne stranice sa svim bitnim informacijama o gospodarenju otpadom na svojem području <https://okolis.vg/>
* objavom informacija na službenim web stranicama Grada <http://www.gorica.hr> i trgovačkog društva VG Čistoća d.o.o. <http://www.vgcistoca.hr/>;
* izobrazbom javnosti te objavom informacija i članaka o gospodarenju otpadom u lokalnom medijima – oboje tiskanim i elektroničkim;
* aktivnostima provedbe javnih tribina te tiskanjem informativnih publikacija o gospodarenju otpadom;
* komunikacijom s mjesnim odborima i gradskim četvrtima o problematici nezakonito odbačenog otpada u okoliš;
* postavljanjem informativnih i edukativnih ploča o zabrani i štetnosti nezakonitog odbacivanja otpada u okoliš;
* provedbom projekata iz područja gospodarenja otpadom i sl.

Godišnje izvješće o provedbi izobrazno - informativnih aktivnosti za prethodnu godinu, Grad dostavlja nadležnom ministarstvu do 31. ožujka tekuće godine putem mrežne aplikacije, sukladno zakonskim odredbama.

*Kontrola zbrinjavanja otpada od rušenja i gradnje građevina*

**Članak 9.**

Pod građevnim otpadom smatra se otpad koji je nastao aktivnostima rušenja i građenja i/ili rekonstrukcije objekta, uključujući asfalt te zemlju iskopanu s onečišćenih lokacija.

Radi uvida u način zbrinjavanja građevnog otpada na području Grada, nakon izdavanja dozvole za rušenje, gradnju i/ili rekonstrukciju građevine, upravni odjel Grada nadležan za izdavanje dozvole ili drugog akta, dostavit će predmetni akt po njegovoj pravomoćnosti / izvršnosti komunalnom redarstvu te će upozoriti investitora da je dužan po izvođenju radova dostaviti komunalnom redaru dokaznice o zbrinjavanju nastalog otpada putem ovlaštenog zbrinjavatelja za tu vrstu otpada.

Investitor je dužan dostaviti komunalnom redaru izvod iz projekta u kojem su vidljive količine iskopanog, srušenog i/ili materijala preostalog nakon građenja te dokaznice o njegovu zbrinjavanju.

Komunalni redar će nakon usporedbe količina otpada iz projekta, sa količinama u dostavnicama, sastaviti zapisnik te će, ukoliko utvrdi da je investitor propisno zbrinuo otpad iz stavka 1. ovog članka, isti proslijediti na znanje u nadležni odjel za izdavanje dokumenata prostornog uređenja i građenja.

Ukoliko komunalni redar utvrdi nesrazmjer između projektiranih i prijavljenih zbrinutih količina građevnog otpada, a koje investitor ne može opravdati odgovarajućom dokumentacijom, kaznit će ga novčanom kaznom za nepropisno odlaganje građevnog otpada budući da se ne može isključiti da nije odbacio otpad u okoliš.

Ukoliko utvrdi da je investitor iz stavka 5. ovog članka pravna osoba te da nije propisno zbrinuo otpad iz stavka 1. ovog članka, obavijestit će o navedenom inspektora zaštite okoliša uz dostavu cjelokupne prikupljene dokumentacije o količinama otpada budući da se ne može isključiti da nije odbacio otpad u okoliš.

*Kontrola sakupljanja i zbrinjavanja otada od strane ovlaštenih i neovlaštenih subjekata*

**Članak 10.**

Komunalni redar ovlašten je zaustaviti prijevoznika otpada koji sakuplja otpad iz kućanstva te je ovlašten provjeriti:

1. dokumentaciju o pošiljci otpada preuzetoj na prijevoz
2. posjeduje li dozvolu za gospodarenje otpadom
3. upravlja li reciklažnim dvorištem
4. je li upisan u Očevidnik osoba koje obavljaju djelatnost gospodarenja otpadom kao sakupljač otpada ili oporabitelj bez dozvole ili kao trgovac otpadom koji može preuzeti otpad u posjed
5. je li preuzimanje određenog otpada u posjed dopušteno propisom kojim se uređuju posebne kategorije otpada
6. odnosno, je li prijevoznik otpada upisan u odgovarajuću evidenciju prijevoznika otpada, odnosno posjeduje li odgovarajuću dozvolu za sakupljanje i/ili prijevoz otpada.

Ukoliko prijevoznik ne posjeduje dozvole iz stavka 1. ovog članka ili iste posjeduje, no posluje protivno odredbama članka 5. Zakona o gospodarenju otpadom kojim se propisuju temeljni zahtjevi gospodarenja otpadom da se isto provodi na način kojim se ne ugrožava zdravlje ljudi i ne uzrokuje štetni utjecaj na okoliš, nebitna je količina i vrsta otpada koju isti prevozi i koja se može smatrati neznatnom u prometu otpadom budući da isti posluje nezakonito.

Radi provjere urednosti zbrinjavanja otpada, komunalni redar je ovlašten, nakon provjere dokumenata iz stavka 1. ovog članka te ukoliko utvrdi da isti posjeduju urednu dokumentaciju, otpratiti prijevoznika do mjesta zbrinjavanja otpada.

**III. MJERE UKLANJANJA NEZAKONITO ODBAČENOG OTPADA**

**Članak 11.**

Komunalni redar provodi nadzor na primjenom Zakona o gospodarenju otpadom i propisa donesenih na temelju tog Zakona u dijelu koji se odnosi na javnu uslugu sakupljanja komunalnog otpada, spaljivanje otpada od strane fizičkih osoba te na nepropisno skladištenje, ostavljanje, odbacivanja ili odlaganje otpada od strane fizičke osobe ili nepoznatih osoba protivno tom Zakonu, osim ako odredbama navedenog Zakona nije drugačije određeno.

Komunalni redar ovlašten je utvrditi identitet fizičke osobe počinitelja odbacivanja otpada uvidom u osobni identifikacijski dokument ili na drugi odgovarajući način.

Fizička osoba počinitelj odbacivanja otpada dužna je na zahtjev predočiti na uvid komunalnom redaru osobni identifikacijski dokument radi utvrđivanja identiteta počinitelja odbacivanja otpada.

Ako fizička osoba počinitelj odbacivanja otpada na zahtjev komunalnog redara ne predoči na uvid osobni identifikacijski dokument radi provjere identiteta, komunalni redar je ovlašten zatražiti pružanje pomoći od djelatnika ministarstva nadležnog za unutarnje poslove radi utvrđivanja identiteta počinitelja odbacivanja otpada.

Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, odnosno osoba koja, sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u svezi odbačenog otpada, komunalni redar ovlašten je zatražiti nalog suda i asistenciju djelatnika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

**Članak 12.**

Radi provedbe mjera za uklanjanje nezakonito odbačenog otpada, komunalni redar rješenjem naređuje uklanjanje otpada osobi koja je nepropisno uskladištila, ostavila, odbacila i/ili odložila otpad.

Ako osoba koja je nepropisno uskladištila, ostavila, odbacila i/ili odložila otpad nepoznata, komunalni redar rješenjem naređuje uklanjanje otpada vlasniku nekretnine na kojoj je nepropisno uskladišten, ostavljen, odbačen i/ili odložen otpad ili posjedniku nekretnine ako vlasnik nekretnine nije poznat ili osobi koja sukladno posebnim propisima upravlja određenim područjem (dobrom), ako je otpad odložen na tom području (dobru) ili osobi koju je zatekao da odbacuje otpad izvan lokacije gospodarenja otpadom ili osobi za koju se može dokazati da je otpad odbacila izvan lokacije gospodarenja otpadom.

Rješenjem iz st. 1. ovog članka određuje se: lokacija i procijenjena količina otpada, obveznik uklanjanja otpada te obveza uklanjanja otpada predajom ovlaštenoj osobi za gospodarenje tom vrstom otpada u roku od 30 dana od primitka pismena.

Rok iz st. 3. ovog članka može biti i dulji, ovisno o količini otpada koji je potrebno ukloniti, no isti ne može biti duži od šest mjeseci.

Protiv rješenja iz st. 1. ovog članka može se izjaviti žalba nadležnom upravnom tijelu županije.

Uklanjanjem otpada u roku određenom rješenjem iz st. 1. ovog članka, komunalni redar utvrđuje ispunjavanje obveze određene rješenjem.

Ukoliko komunalni redar utvrdi da obveza određena rješenjem iz stavka 1. ovog članka nije izvršena, Grad je dužan osigurati uklanjanje tog otpada predajom ovlaštenoj osobi za gospodarenje tom vrstom otpada na trošak izvršenika.

Sukladno članku 6. ovog članka, Grad ima pravo na naknadu troškova uklanjanja otpada od izvršenika, koji postupka provodi odjel nadležan za pravne poslove po zaprimanju cjelokupne dokumentacije od komunalnog redara (pravomoćno i izvršno rješenje o uklanjanju, trošak uklanjanja otpada te druge podatke po potrebi).

**Članak 13.**

Otpad odbačen u okoliš može se uklanjati i putem akcija prikupljanja otpada.

Pravna i fizička osoba - obrtnik može u suradnji s osobom koja posjeduje dozvolu za gospodarenje otpadom ili je upisana u Evidenciju kao sakupljač otpad ili kao oporabitelj bez dozvole ili kao trgovac koji je ovlašten preuzeti otpad u posjed, organizirati akciju prikupljanja određenog otpada u svrhu provedbe sportskog, edukativnog, ekološkog ili humanitarnog sadržaja.

Prije početka akcije potrebno je obavijestiti nadležni upravni odjel Grada o održavanju akcije.

Osoba koja organizira akciju prikupljanja otpada obvezna je u roku od osam dana od završetka akcije dostaviti nadležnom upravnom odjelu Grada izvješće o provedenoj akciji koje sadrži sljedeće podatke: vrijeme trajanja akcije, vrste i količine otpada koje su prikupljene, osobe kojima je otpad predan na daljnje gospodarenje.

Nadležni upravni odjel Grada dostavlja izvješće o provedenim akcijama prikupljanja otpada na svojem području nadležnom ministarstvu do 31. ožujka tekuće godine za prethodnu kalendarsku godinu.

**Članak 14.**

Ukoliko je otpad odbačen na javnoj površini kojom upravlja Grad, trgovačko društvo VG Čistoća d.o.o., kao davatelj javne usluge sakupljanja komunalnog otpada na području Grada Velike Gorice (u daljnjem tekstu: davatelj javne usluge) će odmah po saznanju, bez odlaganja isti ukloniti u sklopu svojih redovnih aktivnosti, po nalogu komunalnih redara Grada.

Sukladno Zakonu o poljoprivrednom zemljištu i obvezi jedinica lokalne samouprave da održavaju poljoprivredna zemljišta u vlasništvu Republike Hrvatske, ukoliko ista nisu dana u zakup te radi zaštite poljoprivrednog zemljišta od oštećenja, davatelj javne usluge će odmah po saznanju, bez odlaganja ukloniti otpad sa poljoprivrednih zemljišta i putova u vlasništvu Republike Hrvatske u sklopu svojih redovnih aktivnosti, po nalogu komunalnih redara Grada.

Nakon uklanjanju otpada sa javnih površina iz stavaka 1. i 2. ovog članka, davatelj javne usluge će nakon uklanjanja otpada, uz račun za uslugu odvoza i zbrinjavanja otpada dostaviti podatke Gradu za potrebe sustava evidentiranja lokacija odbačenog otpada.

**KAZNE ZA ODBACIVANJE OTPADA U OKOLIŠ**

**Članak 15.**

Novčanom kaznom u iznosu od 5.000,00 kaznit će se za prekršaj fizička osoba i fizička osoba - obrtnik:

* koja ne posjeduje dozvolu za gospodarenje otpadom, a gospodari istim,
* koja sakuplja i prevozi otpad za koji ne posjeduje odgovarajuću prateću dokumentaciju,
* koja je posrednik u gospodarenju otpadom i nije osigurala da otpad preuzme osoba koja je ovlaštena preuzeti otpad ili nije osigurala da otpad za koji posreduje obradi osoba koja je ovlaštena obraditi taj otpad,
* koja je odbacila ili sakupljala glomazni otpad na javnoj površini, osim putem odgovarajućih spremnika**.**

Novčanom kaznom u iznosu od 10.000,00 kn kaznit će seza prekršaj fizička osoba i fizička osoba – obrtnik za svaki ponovni prekršaj iz stavka 1. ovog članka.

**Članak 16.**

Novčanom kaznom u iznosu od 10.000,00 kaznit će se za prekršaj fizička osoba i fizička osoba - obrtnik:

* koja je posjednik otpada i nije kategorizirala otpad kao opasni otpad, a postojala je sumnja da bi otpad mogao imati opasno svojstvo,
* koja je posjednik otpada i nije odvojeno od ostalog otpada predala ovlaštenoj osobi opasni otpad ili otpadni papir, metal, plastiku, staklo, glomazni otpad te tekstil i obuću ili ambalažni otpad ili otpad koji se smatra posebnom kategorijom otpada,
* koja je proizvođač biootpada i nije predala biootpad odvojeno od drugog otpada ovlaštenoj osobi, a nije reciklirala biootpad na mjestu nastanka,
* koja nije sakupljala ili predala otpad odvojeno, a taj otpad je bilo potrebno oporabiti ili olakšati pripremu za ponovnu uporabu, reciklirati ili obraditi drugim postupkom oporabe ili je uzrokovala da se otpad pomiješao s drugim otpadom ili s tvarima koja imaju drukčija svojstva,
* koja je obavila postupak gospodarenja otpadom protivno načinu obavljanja postupaka gospodarenja otpadom propisanim pravilnikom,
* je posjednik otpada koji je bio obvezan, a nije proveo izdvajanje opasnog otpada radi izvršenja zahtjeva iz članka 5. Zakona o gospodarenju otpadom.

Novčanom kaznom u iznosu od 50.000,00 kn kaznit će seza prekršaj fizička osoba i fizička osoba – obrtnik za svaki ponovni prekršaj iz stavka 1. ovog članka.

**Članak 17.**

Novčanom kaznom u iznosu od 20.000,00 kuna kaznit će se za prekršaj fizička osoba i fizička osoba – obrtnik:

* koja je odbacila otpad u okoliš,
* koja je miješala odvojeno prikupljeni biootpad s drugim vrstama otpada,
* koja je palila otpad u okolišu ili je spaljivala biljni otpad iz poljoprivrede i šumarstva osim na način propisan propisom kojim se uređuje zaštita od požara ili otpad koji je odvojeno sakupljen radi pripreme za ponovnu uporabu ili recikliranje,
* koja preuzme otpad u posjed, a nije ovlaštena osoba iz članka 27. stavka 1. Zakona.

Novčanom kaznom u iznosu od 100.000,00 kn kaznit će seza prekršaj fizička osoba i fizička osoba – obrtnik za svaki ponovni prekršaj iz stavka 1. ovog članka.

**Članak 18.**

Ukoliko komunalni redar utvrdi da fizička osoba i fizička osoba - obrtnik koja sakuplja otpad iz kućanstva ne posjeduje dozvole iz članka 10. stavka 1. ove Odluke, kaznit će istu novčanom kaznom u iznosu od 20.000,00 kuna te će ju uz pratnju uputiti u najbliže reciklažno dvorište.

Novčanom kaznom u iznosu od 100.000,00 kn kaznit će seza prekršaj fizička osoba i fizička osoba – obrtnik za svaki ponovni prekršaj iz stavka 1. ovog članka.

**Članak 19.**

Ukoliko komunalni redar utvrdi nesrazmjer između projektiranih i prijavljenih zbrinutih količina građevnog otpada iz članka 9. ove Odluke, a koje investitor ne može opravdati odgovarajućom dokumentacijom, kaznit će ga novčanom kaznom za nepropisno odlaganje građevnog otpada u iznosu od 100.000,00 kn.

**Članak 20.**

U provedbi nadzora, u slučaju povrede odredaba ove Odluke, komunalni redar će, sukladno članku 239. stavku 1. točki 1. Prekršajnog zakona, izdati obvezni prekršajni nalog u kojem će odrediti novčanu kaznu propisanu ovom Odlukom, sukladno članku 239. stavkom 1. točkom 1. Prekršajnog zakona.

**IV. ZAVRŠNE ODREDBE**

**Članak 21.**

Sredstva za provedbu svih mjera iz ove Odluke osiguravaju se u Proračunu Grada Velike Gorice.

**Članak 22.**

Gradonačelnik podnosi Gradskom vijeću izvješće o lokacijama i količinama odbačenog otpada, troškovima uklanjanja odbačenog otpada i provedbi mjera iz članka 1. ove Odluke, uz obrazloženje o izvršenju Proračuna za prethodnu godinu.

**Članak 23.**

Stupanjem na snagu ove Odluke prestaje važiti Odluka o mjerama za sprječavanje nepropisnog odbacivanja otpada u okoliš i uklanjanje nepropisno odbačenog otpada na području Grada Velike Gorice (Sl. glasnik GVG 4/18).

**Članak 24.**

Ova Odluka stupa na snagu prvog dana od dana objave u Službenom glasniku Grada Velike Gorice.

**PREDSJEDNIK GRADSKOG VIJEĆA**

**Darko Bekić**